Sanral: ‘Geen e-tol vir Kaapstad’Argieffoto Foto: www.capetown.travel “Terwyl daar in Gauteng geld geleen is om die paaie te bou, sal ons in Kaapstad ‘n konsessiehouer aanstel op die basis van paaie word gebou, bedryf en oorgedra,” het Vusi Mona, woordvoerder van Sanral, in ‘n verklaring gesê. “Dit beteken dat die konsessiehouer die paaie sal ontwerp, finansier, bedryf en in stand sal hou, voor dit in ‘n bepaalde toestand en ná die toegewingstydperk aan die staat oorhandig sal word.” Sanral het reageer op uitlatings deur die Stad Kaapstad en Right2Know-veldtog dat e-tol in Kaapstad geïmplementeer sal word. “Daar sal gewone tolplazas langs die N1 en N2 wees. Die elektroniese of outomatiese metode van betaling, is ‘n moontlike toekomstige oorweging afhangend van verkeersvolumes,” het Mona gesê. Hy sê die opgradering van die N1/N2 Wynland-hoofwegnetwerk is ‘n reuse belegging in infrastruktuur. Die verbeterings sluit onder meer die verlenging van die N2 in Somerset-Wes/Strand in, en die voorsiening van bykomende bane tussen Durbanweg en die Koelenhof-wisselaar, tussen Borcherds Quarryweg en De Beerslaan in Somerset-Wes, Sir Lowryspas na Houwhoek en Florence en Worcester. Mona sê dit sluit ook 14 nuwe of opgegradeerde wisselaars in, die voorsiening van ‘n tweede tonnel by Du Toitskloof op die N1 en die integrasie van fasiliteite met openbare vervoer-projekte. Mona sê Sanral kry jaarliks sowat R10 miljard van die fiskus om die nasionale padnetwerk in stand te hou. Hy sê die koste van die N1/N2 Wynland-projek beloop sowat R10 miljard.